加利福尼亞州聖荷西嘅 Winchester Mystery House
漢普頓宮
Borley Rectory
**鬼屋**（**haunted house** / **ghost house**）係有人話／認為有鬼存在嘅屋，廣義上仲可以包埋屋以外嘅鬧鬼建築物。世界各地由古至今都有鬼屋嘅講法。

第二啲鬼屋
-----

主題公園或者遊樂場會有「鬼屋」，裏面用真人或者公仔扮鬼，有時加上恐怖音效嚟嚇人。例如香港海洋公園哈佬喂就有「鬼屋」 。

出名嘅鬼屋
-----

### 香港

香港有好多鬼屋。香港經歷過第二次世界大戰嘅日治時期，當時有好多人死咗。隨住年月過去，亡魂陰魂不散製造出一件又一件啲人覺得無法解釋嘅靈異事件。

高街鬼屋
**地址**：西營盤高街2號
高街鬼屋係香港最出名嘅鬼屋之一。而家嘅西營盤社區綜合大樓，前身係精神病院。據講喺二戰之前就已經係一間精神病院，所以被稱為「舊精神病院」。根據傳言，被送入去嘅病人唔單只會被隔離，而且仲要係「有入冇出」。傳聞地庫有唔少嘅精神病人撼頭埋牆自殺，所以一到咗夜晚，就會傳出撞擊聲；後嚟喺二戰嗰時，日軍佔領咗香港，將病院當咗做刑場，殺咗好多人，俾人指搞到怨氣係十分之重。而且據講，鬼屋撞正位於香港龍脈嘅最陰處，係靈體嘅「好去處」。打後改建做西營盤社區綜合大樓嗰時，原建築物嘅大麻石外牆同埋走廊得以保留，而且仲被列為香港嘅一級歷史建築。2015年10月23號被列為香港法定古蹟。

屏山達德學校
**地址**：屏山達德學校舊地址
屏山達德學校由屏山鄧族出資興建，喺1931年創立，曾經係鄧氏宗祠修建嘅子弟學校，依家已經荒廢咗好多年。呢棟建築有關於紅衣女鬼嘅傳聞。傳聞曾經有校長著住紅衫褲紅裙喺校舍南幢某一層嘅女廁自殺，自此之後傳聞學校就成日有紅衣女鬼出現。

據稱喺1941年日本攻佔香港期間，有大批抵抗日軍嘅屏山村民喺呢個地方被殺，屍骸就被葬咗喺25校址旁嘅嗰一處地方，成為咗亂葬崗，因此陰魂不散；另一種嘅講法，係指嗰一處地方已經變成亂葬崗，係因為1899年英國租借新界時，屏山村嘅村民為咗抵抗英軍，最後搞到有好多村民死亡所致嘅。

摩星嶺白屋
喺 19 世紀，摩星嶺一直都係軍事重地，抗日嗰段時期鎮守住香港西面嘅要塞。所以，喺摩星嶺密林裏面收埋咗好多碉堡、防空洞，傳聞有好多去嗰度打War Game嘅人會見到自己隊友以外嘅「軍人」加入，嗰啲「軍人」傳聞冚唪唥都係上世代嘅日軍、英軍。 

摩星嶺有四座無街號、甚至無門牌嘅白色屋仔。傳聞話，呢啲「白屋」都係港英政府年代嘅政治部辦公室，用嚟囚禁政治犯嘅。由於屬高度敏感地方，所以先會無街號，加上俾高牆鐵絲包圍住，所以外界淨係能夠用外牆嘅顏色嚟分別。隨住港英年代嘅結束同埋政治部嘅解散，「白屋」已經荒廢咗好多年。以前有好多政治犯喺度被嚴刑拷問，甚至係俾人毒打致死，加上嗰度位於猛鬼地帶摩星嶺，所以「白屋」亦俾人認做鬼屋，吸引咗唔少嘅後生仔為咗測試膽量，闖入去裡面靈探。

2010年，「白屋」被評為三級嘅歷史建築；2013年，教育局宣佈將「白屋」分配畀芝加哥大學布斯商學院，改建嚟做校舍。

南固台
**地址**：船街55號
南固台位於灣仔船街同埋堅尼地道之間，俗稱「灣仔鬼屋」，1918年由嗰陣時嘅香港富商杜仲文起嘅。嗰陣時嘅灣仔係香港最早開發嘅地區，船街係華人嘅聚居地，莊士敦道已經係臨海馬路，南固台喺一個十米嘅高台上，係背山面海嘅超級豪宅。 

1921年杜仲文將南固台賣畀佢嘅親細佬杜澤文，而且一直住喺裡面。1943年，日本佔領緊香港期間，七十四歲嘅杜澤文死咗喺大宅裏面。據講杜澤文死咗之後，南固台落入日軍嘅手上，日軍更喺船街一帶設立慰安所，南固台就係「貴賓廳」。歷年以嚟有好多關於南固台嘅鬧鬼傳聞，包括屋內成日傳出女人嘅慘叫聲之類，亦有話喺夜深嗰時，屋內就會有一團團綠色嘅怪火同怪光飄浮。呢間「鬼屋」喺廿一世紀初已經被列為一級歷史古蹟，將會以保育嘅用途嚟發展重修。 

華富邨
**地址**：瀑布灣道8號
華富邨係廿世紀香港最出名嘅公共屋邨之一，其中一個原因係佢哋零舍多鬼故。80年代華富邨啱啱落成嗰陣時，住喺呢度嘅細路成日去瀑布灣嗰度玩。而呢個地區流傳住一個故事：喺傍晚時份到到瀑布灣會看見一名長頭髮白衫嘅女人喺度洗面，佢會反覆噉做住同一個動作；當有人行埋去嗰陣，個女人會擰轉頭，佢塊面係冇五官嘅無臉女。

傳聞指，自從入伙以嚟，年年都會有細路喺瀑布灣下面浸死，街坊認為係水鬼搵替身，呢種情況直到90年代仍然係噉，每隔一、兩年，就會有人喺嗰度浸死；之後政府嗰嗰度整咗個圍欄而且鎖上入口，立咗個「危險警告牌」用嚟提醒市民。據（廿世紀）老一輩嘅街坊所講，瀑布灣公園嘅岸邊有座小碉堡成日鬧鬼。更有傳某幢樓嘅23樓全層都無人住。不過當局解釋，全層空置係因為早年政府評估過華富村嘅呢啲舊樓宇嘅結構，認為樓齡雖高但樓宇仲係安全，唔使拆卸重建，不過為咗安全起見，就喺大樓加上鋼架加固，其中23樓就成為額外加咗上去做固定整個鋼架嘅「橫樑」。所以要全層丟空，不過丟空後俾人覺得無人嘅樓層鬼影曈曈。

其他
* 長洲東堤度假屋
* 坪洲戲院

### 澳門

* 大三巴牌坊

### 星加坡

* 樟宜醫院

### 檳城

* 大山腳濱中路 57 號
* 湖內百年鬼屋
* 升旗山別墅

### 北美洲

* 加拿大多倫多 Casa Loma
* 美國加利福尼亞州聖荷西 Winchester Mystery House

攷
-

1. ↑  新假期 (2019-10-08). 〈海洋公園哈囉喂全園祭 聯乘LINE FRIENDS＋六大鬼域＋厲鬼通街跑＋鬼屋（附門票詳情）〉. 《新假期》 (美國英文). 喺2020-08-08搵到.
2. ↑  新假期 (2019-08-09). 〈【膽小勿看】最陰最心寒 香港10大猛鬼勝地 | 熱話〉. 《新假期》 (美國英文). 喺2020-08-07搵到.
3. ↑  〈人食人？亂葬崗？澳門猛鬼恐怖實錄〉. *memorymacau.blogspot.com*. 喺2020-08-07搵到.
4. ↑  〈「樟宜醫院」鬧鬼事件，來自新加坡恐怖傳說！〉 (香港中文). 原著喺2020-08-08歸檔. 喺2020-08-07搵到.
5. ↑  khamanwong (2015-07-31). 〈毛骨悚然！【檳城5大猛鬼熱點】竟然有人和死了9年的人做朋友，而且還….(內有影片)〉. *Viral Cham* (簡體中文). 喺2020-08-07搵到.

| * 睇
* 傾
* 改
恐怖故仔 |
| --- |
| 作嚟想令讀書觀眾覺得驚嘅虛構故仔 |
| 恐怖概念 | 驚（原始恐懼） · 毛骨悚然 · 厭惡 · 恐怖谷 · 恐怖悖論 · 懸疑 · Macabre |  |
| 恐怖媒體 | 恐怖文學 · 恐怖片 · 恐怖漫畫 · 恐怖遊戲（恐怖生存遊戲） · 睇埋民俗 |
| 子文類 | 超自然恐怖（鬼故） · 哥德式恐怖 · 肉體恐怖 · 潑濺鬅客 · 心理恐怖 · 愛卡夫式恐怖 · 恐怖喜劇 · 恐怖意式麪 |
| 常用橋段 | 

|  |  |  |  |  |
| --- | --- | --- | --- | --- |
| 角色橋段 | 

|  |
| --- |
| 人狼 · 女巫 · 驅魔人同邪靈 · 小丑 · 連環殺手 · 瘟疫醫生 · Boogeyman · 日本妖怪 · 食屍鬼 · 怪獸 |
| 不死生物 | 鬼 · 喪屍（末日）同骷髏妖 · 吸血鬼 · 木乃伊 · 科學怪人 · 殭屍 · 無頭騎士同都拿痕 |

 |
| 設定橋段 | 鬼屋 · 古堡 · 酷刑室 · 墳場 · 亂葬崗 · 鬼域 · 瘟疫 |
| 拉雜橋段 | 黑暗 · 死亡 · 瘋癲 · 突發驚嚇 · 人食人 · 邪教 · Eldritch |

 |
| 相關文類 | 推想型故仔 · 科幻 · 奇幻（黑暗奇幻 · Fantastique） · 童話故事 · 異世界 · 犯罪故仔 · 怪奇故仔 · 驚慄 |
| 拉雜相關 | 浪漫主義 · 括吐露 · 瘦長人 · 耶加婆婆 · 黑色幽默 · 都市傳說 · 萬聖夜同盂蘭節 · 超自然 · 邪惡 |
| 恐怖故仔類 |